Janubiy Koreya prezidenti KXDRda “Pxenyan” vaqti joriy etilishi yuzasidan afsus bildirdi

Janubiy Koreya prezidenti Pak Kin Xe Shimoliy Koreyaning yangi standart vaqt joriy qilish qarori yuzasidan afsus bildirdi, deya xabar bermoqda “RIA Novosti”.

“Shimoliy Koreyaning hech qanday maslahatlashuv va bildirishlarsiz o‘z standart vaqtini o‘zgartirishi haqida e’lon qilgani afsuslantiradi”, — dedi prezident.
Pak Kin Xe, shuningdek, yangi “Pxenyan” vaqtining joriy etilishi ikki mamlakat o‘rtasidagi tafovutlarni chuqurlashtirib, Koreyalararo hamkorlikka yo‘naltirilgan urinishlarga zid kelishi yuzasidan xavotir bildirdi.
Eslatib o‘tamiz, avvalroq Shimoliy Koreya soatlarni hozirgi standart vaqtdan 30 daqiqa ortga surib, yangi “Pxenyan” vaqtiga o‘tishini e’lon qilgan edi. Sharqiy uzunlik bo‘yicha 127 daraja 30 daqiqa yoki hozirgidan 30 daqiqa keyingi vaqt KXDRning standart vaqti sifatida belgilanadi. Pxenyan vaqti 104-chuxche yili (2015-yil) 15-avgustdan, mamlakat Yaponiyadan mustaqil bo‘lishining 70 yilligi munosabati bilan kuchga kiradi.